b'\n_START_ARTICLE_\nCelo\xc5\xa1tevilsko zaporedje\n_START_PARAGRAPH_\nCelo\xc5\xa1tev\xc3\xadlsko zapor\xc3\xa9dje je v matematiki zaporedje, katerega \xc4\x8dleni so cela \xc5\xa1tevila. Celo\xc5\xa1tevilsko zaporedje lahko navedemo eksplicitno, da podamo ena\xc4\x8dbo za n-ti \xc4\x8dlen, ali implicitno z zvezo med \xc4\x8dleni zaporedja. Zaporedje 0, 1, 1, 2, 3, 5, 8, 13, ... (Fibonaccijevo zaporedje) tvorimo tako, da za\xc4\x8dnemo s \xc5\xa1teviloma 0 in 1, naslednje \xc4\x8dlene pa dobimo, \xc4\x8de se\xc5\xa1tevamo dva predhodna \xc4\x8dlena med seboj. Zaporedje 0, 3, 8, 15, 24, 35, 48, 63, ... tvorimo po ena\xc4\x8dbi n\xc2\xb2\xc2\xa0\xe2\x88\x92\xc2\xa01 za n-ti \xc4\x8dlen._NEWLINE_Celo\xc5\xa1tevilsko zapordje lahko definiramo tudi z zna\xc4\x8dilnostjo, ki jo imajo njegovi \xc4\x8dleni, \xc4\x8dleni drugih zaporedij pa te zna\xc4\x8dilnosti nimajo. Lahko na primer dolo\xc4\x8dimo ali je dano celo \xc5\xa1tevilo popolno \xc5\xa1tevilo, \xc4\x8deprav formula za n-to popolno \xc5\xa1tevilo ne obstaja.\n_START_SECTION_\nIzra\xc4\x8dunljiva in dolo\xc4\x8dljiva zaporedja\n_START_PARAGRAPH_\nCelo\xc5\xa1tevilsko zaporedje je izra\xc4\x8dunljivo, \xc4\x8de obstaja algoritem, ki za dani n izra\xc4\x8duna a\xe2\x82\x99 za vse n > 0. Celo\xc5\xa1tevilsko zaporedje je dolo\xc4\x8dljivo, \xc4\x8de obstaja izjava P(x), ki je resni\xc4\x8dna za zaporedje x in neresni\xc4\x8dna za vsa druga celo\xc5\xa1tevilska zaporedja. Mno\xc5\xbeici izra\xc4\x8dunljivih in dolo\xc4\x8dljivih celo\xc5\xa1tevilskih zaporedij sta \xc5\xa1tevni, kjer izra\xc4\x8dunljiva zaporedja tvorijo pravo podmno\xc5\xbeico dolo\xc4\x8dljivih zaporedij. Mno\xc5\xbeica vseh celo\xc5\xa1tevilskih zaporedij je ne\xc5\xa1tevna in zato so skoraj vsa celo\xc5\xa1tevilska zaporedja neizra\xc4\x8dunljiva in nedolo\xc4\x8dljiva.\n_START_SECTION_\nPolna zaporedja\n_START_PARAGRAPH_\nCelo\xc5\xa1tevilsko zaporedje je polno, \xc4\x8de se lahko vsako pozitivno celo \xc5\xa1tevilo izrazi kot vsota vrednosti v zaporedju, tako da se vsaka vrednost vzame le enkrat.'